《李仲求寄建溪洪井茶七品云愈少愈佳未知尝何如耳因条而答之》
宋代·梅尧臣

忽有西山使，始遗七品茶。末品无水晕，六品无沉柤。

五品散云脚，四品浮粟花。三品若琼乳，二品罕所加。

绝品不可议，甘香焉等差。一日尝一瓯，六腑无昏邪。

夜枕不得寐，月树闻啼鸦。忧来唯觉衰，可验唯齿牙。

动摇有三四，妨咀连左车。发亦足惊疏，疏疏点霜华。

乃思平生游，但恨江路赊。安得一见之，煮泉相与誇。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。